Cel puţin opt persoane şi-au pierdut viaţa în urma furtunilor severe din sud-estul Braziliei, informează DPA.
Patru persoane au murit în urma unei alunecări de teren produsă în populara staţiune turistică Petrópolis, din statul Rio de Janeiro, potrivit agenţiei de presă Agęncia Brasil, care citează autorităţile.
Potrivit agenţiei, peste 300 de milimetri de ploaie s-au produs în 24 de ore în acest oraş situat la circa 70 de kilometri nord de metropola Rio de Janeiro, la o altitudine de peste 800 de metri, scrie agerpres.ro.
Au existat victime şi în oraşele Teresópolis, Arraial do Cabo şi Duque de Caxias, de asemenea situate în statul Rio de Janeiro.
Echipele de intervenţie au reuşit să salveze peste 90 de persoane pe teritoriul acestui stat, potrivit oficialilor guvernamentali locali.
Au fost înregistrate inundaţii şi în statul Espírito Santo, care se învecinează cu Rio de Janeiro în nord.
Prognozele anunţă în continuare precipitaţii.
În emisfera sudică este final de vară, iar ploile torenţiale sunt obişnuite în zonele tropicale din această perioadă a anului.